กรมป้องกันฯ เตือน 41 จว. เตรียมรับมือฝนตกหนัก-น้ำป่าไหลหลาก 17-21 ก.ย.นี้
กรมป้องกันฯ เตือน 41 จังหวัด ภาคเหนือ, ภาคตะวันออกเฉียงเหนือ, ภาคกลาง, เฝ้าระวังพื้นที่เสี่ยงที่มีฝนตกหนักและปริมาณฝนตกสะสมจำนวนมาก อาจส่งผลให้น้ำท่วมฉับพลัน ระหว่างวันที่ 17-21 ก.ย.65
กรมป้องกันฯ เตือน 41 จังหวัด เตรียมรับมือฝนตกหนัก-น้ำป่าไหลหลาก ระหว่างวันที่ 17-21 ก.ย.65
16 ก.ย. 2565

กองอำนวยการป้องกันและบรรเทาสาธารณภัยกลาง (กอปภ.ก.) ได้ติดตามสภาวะอากาศและพิจารณาปัจจัยเสี่ยง ประกอบกับกรมอุตุนิยมวิทยาได้มีประกาศฉบับที่ 1 (239/2565) ลงวันที่ 15 กันยายน 2565 เวลา 17.00 น. แจ้งว่า บริเวณความกดอากาศสูง หรือมวลอากาศเย็นจากสาธารณรัฐประชาชนจีนจะแผ่ลงมาปกคลุมสาธารณรัฐประชาธิปไตยประชาชนลาวและสาธารณรัฐสังคมนิยมเวียดนามตอนบน ส่งผลทำให้ร่องมรสุมจะเลื่อนลงมาพาดผ่านภาคเหนือ, ภาคกลาง และภาคตะวันออกเฉียงเหนือ
ประกอบกับมรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทยจะมีกำลังแรงขึ้น ทำให้ประเทศไทยมีฝนเพิ่มขึ้นและมีฝนตกหนักถึงหนักมากบางพื้นที่บริเวณภาคเหนือ ภาคตะวันออกเฉียงเหนือ ภาคกลาง รวมทั้งกรุงเทพมหานครและปริมณฑล และภาคใต้ โดยมีพื้นที่เฝ้าระวังสถานการณ์น้ำท่วมฉับพลัน น้ำป่าไหลหลาก และน้ำท่วมขัง ระหว่างวันที่ 17 – 21 กันยายน 2565 ดังนี้
ภาคเหนือ ได้แก่ แม่ฮ่องสอน (อ.เมืองฯ ปาย แม่สะเรียง สบเมย) เชียงใหม่ (อ.จอมทอง ฝาง แม่แจ่ม เวียงแหง อมก๋อย) เชียงราย (อ.เมืองฯ แม่จัน แม่สาย แม่ฟ้าหลวง แม่สรวย) ลำปาง (อ.เมืองฯ สบปราบ วังเหนือ เมืองปาน เถิน แจ้ห่ม ห้างฉัตร เกาะคา) พะเยา (อ.เชียงคำ ปง จุน ดอกคำใต้) แพร่ (อ.สอง ลอง ร้องกวาง วังชิ้น) น่าน (อ.ท่าวังผา บ่อเกลือ ปัว สองแคว เวียงสา แม่จริม) อุตรดิตถ์ (อ.ท่าปลา น้ำปาด ฟากท่า) พิษณุโลก (อ.วังทอง เนินมะปราง นครไทย ชาติตระการ วัดโบสถ์) ตาก (อ.เมืองฯ ท่าสองยาง แม่ระมาด แม่สอด พบพระ อุ้มผาง วังเจ้า) กำแพงเพชร (อ.เมืองฯ คลองลาน โกสัมพีนคร) เพชรบูรณ์ (อ.เมืองฯ วังโป่ง ชนแดน หนองไผ่ หล่มสัก หล่มเก่า เขาค้อ วิเชียรบุรี) และอุทัยธานี (อ.ลานสัก บ้านไร่ ห้วยคต)
ภาคตะวันออกเฉียงเหนือ  ได้แก่ เลย (อ.เมืองฯ ด่านซ้าย ท่าลี่ นาแห้ว วังสะพุง) หนองคาย (อ.สังคม โพธิ์ตาก) บึงกาฬ (อ.เมืองฯ บุ่งคล้า) หนองบัวลำภู (อ.สุวรรณคูหา) อุดรธานี (อ.กุดจับ นายูง น้ำโสม) มุกดาหาร (อ.เมืองฯ ดงหลวง หว้านใหญ่ หนองสูง) ชัยภูมิ (อ.เมืองฯ หนองบัวระเหว แก้งคร้อ บ้านแท่น ภูเขียว คอนสวรรค์) ขอนแก่น (อ.เมืองฯ หนองเรือ บ้านฝาง พระยืน มัญจาคีรี) กาฬสินธุ์ (อ.เมืองฯ ยางตลาด ฆ้องชัย) ยโสธร (อ.มหาชนะชัย คำเขื่อนแก้ว ป่าติ้ว) อำนาจเจริญ (อ.เมืองฯ ชานุมาน เสนางคนิคม) นครราชสีมา (อ.เมืองฯ โนนไทย โนนสูง ปากช่อง สีคิ้ว วังน้ำเขียว) ศรีสะเกษ (อ.ขุนหาญ กันทรลักษ์ ราษีไศล) และอุบลราชธานี (อ.เมืองฯ วารินชำราบ นาจะหลวย นาเยีย น้ำขุ่น ดอนมดแดง สว่างวีระวงศ์ พิบูลมังสาหาร เขมราฐ)
ภาคกลาง ได้แก่ กาญจนบุรี (อ.ทองผาภูมิ สังขละบุรี หนองปรือ บ่อพลอย เลาขวัญ) ราชบุรี (อ.สวนผึ้ง ปากท่อ บ้านคา) นครนายก (อ.เมืองฯ ปากพลี) ปราจีนบุรี (อ.กบินทร์บุรี นาดี ประจันตคาม) สระแก้ว (อ.เมืองฯ ตาพระยา เขาฉกรรจ์ วัฒนานคร อรัญประเทศ) ฉะเชิงเทรา (อ.ท่าตะเกียบ) ระยอง (อ.เมืองฯ แกลง นิคมพัฒนา บ้านค่าย บ้านฉาง เขาชะเมาปลวกแดง) จันทบุรี (ทุกอำเภอ) ตราด (ทุกอำเภอ) ปทุมธานี (อ.ธัญบุรี คลองหลวง) นนทบุรี (อ.เมืองฯ ปากเกร็ด) สมุทรปราการ (อ.เมืองฯ บางพลี บางบ่อ บางเสาธง) เพชรบุรี (อ.หนองหญ้าปล้อง แก่งกระจาน ชะอำ ท่ายาง) และประจวบคีรีขันธ์ (อ.หัวหิน) รวมถึงกรุงเทพมหานคร
กอปภ.ก. จึงได้ประสานแจ้งจังหวัดในภาคเหนือ ภาคตะวันออกเฉียงเหนือ ภาคกลาง และกรุงเทพมหานคร รวมถึงศูนย์ป้องกันและบรรเทา
สาธารณภัยเขตในพื้นที่เสี่ยงภัย เตรียมพร้อมรับมือสถานการณ์ภัยโดยติดตามปริมาณที่ตกในพื้นที่แต่ละจุดอย่างใกล้ชิด และเฝ้าระวังพื้นที่เสี่ยงที่มีฝนตกหนักและปริมาณฝนตกสะสมจำนวนมาก ที่อาจส่งผลให้เกิดอุทกภัย
สำหรับสถานที่ท่องเที่ยวทางธรรมชาติ โดยเฉพาะถ้ำ น้ำตก ถ้ำลอด หากมีฝนตกหนักมีความเสี่ยงที่จะเกิดภัย ให้มีประกาศแจ้งเตือนและปิดกั้นพื้นที่ห้ามบุคคลใดเข้าพื้นที่
ในพื้นที่เฝ้าระวังสถานการณ์คลื่นลมแรง ให้หน่วยงานที่เกี่ยวข้องออกประกาศหรือติดตั้งสัญญาณการแจ้งเตือนประชาชนบริเวณชายฝั่งทะเลโดยเฉพาะห้ามลงเล่นน้ำและประกอบกิจกรรมทางทะเลด้วยความระมัดระวังในช่วงคลื่นลมแรง พร้อมทั้งจัดเจ้าหน้าที่เฝ้าระวังและติดตามสถานการณ์อย่างใกล้ชิดตลอด 24 ชั่วโมง พร้อมประสานองค์กรปกครองส่วนท้องถิ่นแจ้งเตือนประชาชนในพื้นที่เสี่ยงภัย อีกทั้งจัดชุดเผชิญสถานการณ์วิกฤต (ERT) รวมถึงนำเครื่องมือเครื่องจักรกลด้านสาธารณภัยเข้าประจำจุดเสี่ยงอันตรายและพื้นที่เสี่ยงภัยเพื่อให้พร้อมเผชิญเหตุ และช่วยเหลือประชาชนทันที
ทั้งนี้ ได้เน้นย้ำทุกหน่วยงานดำเนินการตามแผนเผชิญเหตุอย่างเคร่งครัด สำหรับประชาชนในพื้นที่เสี่ยงภัยติดตามพยากรณ์อากาศและข้อมูลข่าวสารจากทางราชการอย่างใกล้ชิด โดยเฉพาะผู้ที่อยู่ในพื้นที่เสี่ยงภัยขอให้เตรียมพร้อมรับมือสถานการณ์ภัยที่อาจเกิดขึ้นและปฏิบัติตามคำแนะนำอย่างเคร่งครัด